​BIHOREANUL a intrat în posesia listei cu numele participanţilor la vânătoarea care se derulează în aceste zile la Balc, în judeţul Bihor. Printre invitaţii magnatului Ion Ţiriac se numără oameni de afaceri extrem de influenţi la nivel mondial, dar şi politicieni şi afacerişti controversaţi.

După cum se ştie, lista invitaţilor este ţinută secretă de organizatori, iar în jurul evenimentului planează o obsesivă secretomanie, astfel încât, an de an, participanţii refuză să facă declaraţii despre ce se întâmplă în spatele gardurilor domeniului de la Balc, iar ziariştii sunt ţinuţi la poartă.

BIHOREANUL a primit lista a 22 de participanţi la prima goană, organizată joi, 18 ianuarie, grupaţi în tot atâtea standuri, din care pot împuşca în voie mistreţii crescuţi în ţarc. Ei au avut la dispoziţie 15 însoţitori şi 6 autovehicule de teren. Este posibil ca numărul participanţilor la vânătoare să fie mai mare.

Nu se cunoaşte nimic despre gonacii care ar trebui să aducă animalele în bătaia puştilor. În anii trecuţi aceştia proveneau din rândul localnicilor, dar anul acesta, potrivit spuselor sătenilor, oamenii lui Ţiriac nu au mai apelat la ei.

BIHOREANUL a fost primul ziar care a dezvăluit, din interiorul domeniului de la Balc, după vânătoarea inaugurală, proporţiile evenimentului, care au stârnit numeroase controverse. Prima vânătoare organizată de Ţiriac a avut loc în anul 2005, când au fost împuşcaţi 185 de mistreţi, dintre care 23 de către fostul premier PSD Adrian Năstase.

Iată lista celor 22 de vânători:

Ion Ţiriac – om de afaceri, gazda evenimentului

Klaus Mangold – fostul director al gigantului Daimler, producător Mercedes, preşedinte al Consiliului Consultativ al grupului de consultanţă financiară Rothschild

Wolfgang Porsche - moştenitor al imperiului auto german Porsche

Robert Peugeot – deţinătorul pachetului majoritar al concernului Peugeot

Sandor Csanyi – om de afaceri din Ungaria, preşedintele OTP Bank

Stefano Ricci – celebru creator de modă, al brandului ce poartă propriul nume

José Merino Jiménez - bancher spaniol

Pepe Merino – om de afaceri spaniol

Volker Schmid - unul dintre cei mai mari vânzători de publicitate sportivă din Europa

Mark D. Miles – director Indycar, Hulman & Co, dezvoltator al ATP

Dimitrie Sturza – om de afaceri

Inigo Herrera – politician spaniol, fost membru al Adunarii Parlamentare a Consiliului Europei

Alfred Baumhauer – fabricant al produselor de lux Cartier

Sandu Georgescu – om de afaceri, patronul uneia dintre firmele care a implementat sistemul EADS

Alexander Pappas – om de afaceri

Wolfram Zoller - industriaş

Dragoş Grigoriu – om de afaceri din domeniul publicităţii, fondatorul Tempo Group

Markus Friesacher – om de afaceri austriac

Nestor Shufrych – politician ucrainian, membru al Parlamentului

Tinu Sebeşanu – om de afaceri în domeniul ospitalităţii

Siegfrield Wolf – om de afaceri austriac

Dragoş Dobrescu – om de afaceri, poreclit „miliardarul fără chip”, membru al aşa numitului „grup de la Monaco”